# УПУТСТВО ЗА АУТОРЕ

Годишњак Факултета безбедности је научни часопис на листи Министарства просвете, науке и технолошког развоја Републике Србије у којем сеобјављују научни и стручни чланци из уже научне области наука безбедности, као и текстови из других друштвених наука и дисциплина, ако се у њима теоријски или емпиријски обрађују безбедносна питања или проблеми у вези са истраживањима у области безбедности.

Радови који су у било којој форми већ објављени, као и радови који су у процедури за објављивање у некој другој публикацији, неће бити прихваћени за објављивање у Годишњаку. Рад који је претходно саопштен на научном скупу, а није штампан у изводу или у целини, може бити прихваћен за објављивање у часопису, с тим да мора да прође поступак рецензије као сви остали радови. Рад може да има највише два аутора.

Прихватањем рада за објављивање, ауторска права за чланак прелазе на Факултет безбедности.

## Достављање

Рукописи се достављају искључиво електронском поштом на адресу godisnjakfb@fb.bg.ac.rs. Радови који нису припремљени у складу са овим упутством биће враћени ауторима на прилагођавање упутствима за припрему рукописа.

## Рецензије

Достављени рукописи пролазе процедуру анонимне рецензије. Радови класификовани као научни чланци морају имати две позитивне рецензије. Ауторима се достављају изводи рецензија у којима се сугеришу измене и корекције, а на које је аутор дужан да одговори у року од осам дана. Уколико аутор не одговори у поменутом року, сматраће се да је одустао од објављивања свог рада.

## Врста и изглед рада

### Оригинални научни чланак или прегледни чланак

Насловна страна треба да садржи **назив чланка, име и презиме аутора и његову пуну афилијацију** (нпр. Универзитет у Београду – Факултет безбедности). Звездицом означити аутора који је одређен за кореспонденцију и у фусноти навести податке о контакту (**адреса електронске поште**). Уз назив чланка може се означити фуснота у којој се наводе извори финансирања (**назив и број пројекта** у оквиру којег је рад настао).

Друга странапочиње насловом рада, за којим следи текст рада.

### Научна критика и полемика

На почетној страни при левој горњој маргини име и презиме, испод назив институције у којој су запослени, испод назива институције место (уколико је реч о иностранству, у загради се наводи и држава); наслов текста (уколико постоји потреба са поднасловом); текст; наведена и коришћена литература.

### Осврт и приказ

На почетној страни при левој горњој маргини име и презиме, испод назив институције у којој су запослени (односно којој припадају), испод назива институције место (уколико је реч о иностранству, у загради се наводи и држава); наслов приказа/осврта; подаци о делу; текст; подаци о делу које се приказује наводе се следећи редоследом: Име и презиме писца: Наслов дела курзивом. Место издања: Издавач, година издања, укупан број страна.

# СТРУКТУРА ЧЛАНКА

**НАСЛОВ НА СРПСКОМ ЈЕЗИКУ (ВЕЛИКИМ СЛОВИМА, БОЛД)**

Наслов рада мора јасно да упућује на проблем/предмет који се у тексту научно разматра; уколико је потребно, поднасловом се може ближе одредити просторно-временски, друштвено-историјски, дисциплинарни, теоријско-методолошки контекст у којем се проблем/предмет разматра.

**Сажетак:** *пише се на српском језику, обима од 150 до 200 речи (курзивом). Сажетак рада треба да на кратак, јасан и информативан начин прикаже: проблем/предмет који се у тексту научно разматра, научну аргументацију која се у разматрању користи и резултат(е) разматрања; у зависности од карактера чланка, сажетак може да упућује и на теоријско-методолошки оквир разматрања, односно на истраживачке методе и инструменте који су коришћени у прикупљању и обради података.*

**Кључне речи:** *навести до пет кључних речи курзивом*.

Следи текст рада.

# НАСЛОВ НА ЕНГЛЕСКОМ ЈЕЗИКУ (ВЕЛИКИМ СЛОВИМА, БОЛД)

**Summary:***Сажетак на енглеском може бити дужи и опширнији од сажетка на српском, највише до 10%.*

**Key words:** *преведене кључне речи на енглески језик*.

## Језик

Радови се објављују на српском или енглеском језику, а текстови на српском језику пишу се ћириличним писмом. Страна имена и термини пишу се у транскрипцији прилагођеној српском језику, а када се страно име или термин први пут наводи, у загради се даје изворно писање. Изузетак су латински термини, који се пишу у оригиналу.

## Обим

Рукопис не треба да буде дужи од једног ауторског табака, који износи **28.800 словних знакова са проредима**. Прикази и остали прилози не треба да буду дужи од 8.000 словних знакова са проредима. У обим рада нису урачунати сажеци, референце и прилози. У изузетним случајевима може се објавити и рад већег обима, уколико уредништво процени да је такав обим неопходан.

## Формат

Рад се доставља у текст процесору *Microsoft Word* (са .doc или .docx екстензијом), на страницама формата А4 (210x297), са **маргинама 2,5 cm** (све маргине) и обостраним поравнањем (*Justified*), фонт *Times New Roman*, величина **12pt,** са проредом од **1,5**, са размаком између пасуса **6pt.**

Текст чланка може да садржи највише три нивоа наслова. За наслове првог нивоа користити **велика болд слова (NORMAL),** наслове другог нивоа означавати **болдираним словима (bold) (само прво велико слово**), а наслове трећег нивоа писати **курзивом (***italic***) (само прво велико слово**). Сви наслови треба да буду **центрирани** и одвојени од осталог текста размаком 12pt, а поднаслови 6pt.

**ОВАЈ ДОКУМЕНТ ЈЕ ФОРМАТИРАН У СКЛАДУ СА ОВИМ УПУТСТВОМ И МОЖЕ СЕ КОРИСТИТИ КАО ПРЕДЛОЖАК ЗА ПИСАЊЕ ЧЛАНАКА.**

## Навођење (цитирање) у тексту

Приликом навођења референци са једним аутором даје се име аутора у оригиналу, нпр. (Ђурић, 2013, стр. 32). Уколико референца има два аутора, оба се наводе у тексту, нпр. (Милошевић и Бановић, 2014, стр. 11).Уколико референца има три и више аутора, наводи се само име првог аутора и скраћеница „et al.“ (за стране референце), односно „и сар.“ (за домаће референце), нпр. (Đorđević et al., 2015) или (Драгишић и сар., 2014).

## Напомене (фусноте)

Могу садржати мање важне детаље, допунска објашњења, назнаке о коришћеним изворима (на пример научној грађи), упућивати на додатну литературу итд, али не могу бити замена за цитирану литературу.

#  ЛИСТА РЕФЕРЕНЦИ (ЛИТЕРАТУРА)

*Литература* обухвата попис оних референци на које се аутори позивају у тексту. Референце се наводе у складу са ***APA* стилом** (Publication Manual of the American Psychological Association). Није потребно стављати редне бројеве испред референци, наредни ред је увучен (у овом документу форматирано као стил литература). Списак референци се наводи азбучним редом по презименима аутора. Уколико се у литератури наводи неколико референци чији је први аутор исти, најпре се наводе по хронолошком реду (од године објављивања рада) референце у којима је тај аутор једини аутор, а затим референце у односу на азбучни ред првог слова презимена другог аутора (уколико има коаутора). Уколико се наводи више референци једног аутора из исте године, потребно је године означити словима а, б, ц, нпр. 2014а, 2014б, 2014ц.

## Монографија (књига)

Навођење монографије треба да садржи презиме и иницијале имена аутора, годину издања (у загради), наслов монографије (курзивом), место издања и издавача.

Ђурић, С. (2013). *Истраживање безбедности – квалитативни приступ*. Београд: Факултет безбедности.

Buzan, B., Ole Wæver, О., & de Wilde, Ј. (1998). *Security: A New Framework for Analysis*. Boulder: Lynne Rienner Publishers.

## Зборник радова у целини

Уколико се као референца наводи зборник радова у целини, користити следећу форму:

Драгишић, З., Младеновић, М. и Јефтић, З. (Ур.) (2014). *Садржај безбедносних изазова Србије на почетку XXI века*. Београд: Иновациони центар Факултета безбедности.

Đorđević, I., Glamotchak, M., Stanarević, S., & Gačić, J. (Eds.) (2015). *Twenty Years of Human Security: Theoretical Foundations and Practical Implications*. Belgrade: Faculty of Security Studies/Institut Français de Géopolitique.

## Поглавље у књизи или зборнику радова

Поглавље у књизи или зборнику радова наводити на следећи начин:

Милошевић, М., Бановић, Б. и Путник, Н. (2014). Пројектовање интегралног система школског обезбеђења – смернице и дилеме. У З. Драгишић, М. Младеновић, и З. Јефтић (Ур.) (2014). *Садржај безбедносних изазова Србије на почетку XXI века* (стр. 81-89). Београд: Иновациони центар Факултета безбедности.

Močnik, R. (2015). Contemporary Processes of Transformation and their Implications for Social Analysis and Action. In I. Đorđević, M. Glamotchak, S. Stanarević, & J. Gačić. (Eds.) (2015). *Twenty Years of Human Security: Theoretical Foundations and Practical Implications* (pp. 15-32). Belgrade: Faculty of Security Studies/Institut Français de Géopolitique.

Уколико страни зборник радова има само једног уредника, уместо скраћенице „Eds.“, наводи се једнина „Ed.“.

## Научни чланак

Научни чланак треба да садржи презиме и иницијале имена аутора, годину издања (у загради), наслов чланка, пун назив часописа (курзивом), волумен (курзивом), број (у загради) и странице.

Kesetovic, Z. (2009). Understanding diversity in policing: Serbian perspectives. *Policing: An International Journal of Police Strategies & Management*, *32*(3), 431-445.

Драгишић, З. (2010). Национална безбедност – алтернативе и перспективе. *Српска политичка мисао*, *28*(2), 217-232.

Уколико чланак има више од једног аутора наводе се имена свих коаутора, при чему се имена одвајају зарезом.

Станаревић, С., Гачић, Ј. и Јаковљевић, В. (2012). Интегрисање концепта safety и security културе у корпоративну безбедност. *Годишњак Факултета безбедности 2012*, 147-163.

Уколико се часопис издаје искључиво у електронској форми, референца би требало да садржи исте елементе као и референца из штампаног часописа, али се након броја страница наводи „Retrieved from“ (за стране референце), односно „Преузето са“ (за домаће референце) и интернет адреса.

Said, A. A., & Funk, N. C. (2002). The Role of Faith in Cross-Cultural Conflict Resolution. *Peace and Conflict Studies, 9*(1). Преузето са http://www.gmu.edu/programs/icar/pcs/ASNC83PCS.htm

## Референце са интернета

За навођење референци преузетих са интернета потребно је навести презиме и иницијале имена аутора, односно назив институције, годину (у загради), назив документа (курзивом), датум када је сајт посећен и интернет адресу сајта.

Žižek, S. (2013). *Die Krise des Westens betrifft sowohl Demokratie als auch Finanzwirtschaft*. Preuzeto 14. novembra, 2013., sa http://www.egs.edu/faculty/slavoj-zizek/articles/die-krise-des-westens-betrifft-sowohl-demokratie-als-auch-finanzwirtschaft/

## Рад у зборнику радова са научних конференција

Цветковић, В. Н. (2002). Институције, држава, идентитет. У: *(Ре)конструкција институција: годину дана транзиције у Србији*. (стр. 27-42). Београд: Институт за филозофију и друштвену теорију.

## Документи и извештаји институција

American Psychological Association. (1973). *Ethical principles in the conduct of research with human subjects*. Washington, DC: American Psychological Association, Ad Hoc Committee on Ethical Standards in Psychological Research.

United Nations Development Program. (1994). *Human Development Report*.New York: Oxford University Press.